E6 Helgeland sør

**E6 Helgeland sør** var et veiprosjekt langs Europavei 6 (E6) i kommunene Grane og Vefsn på det sørlige Helgeland i Nordland. Prosjektet innebar utbygging av 42 km av den 132 km lange strekningen på E6 fra grensen til Trøndelag i Grane kommune til Osen sør for Korgfjellet i det nordlige Vefsn.

Prosjektet ble vedtatt av Stortinget under Erna Solbergs regjering den 12. november 2015. Byggeoppdraget ble tildelt det svenske entreprenørkonsernet Skanska AB. Selskapet signerte kontrakten med Statens vegvesen den 9. februar 2017 i Mosjøen. Byggeprosjektet startet 15. mai 2017. Den første parsellen åpnet 3. oktober 2019. Den siste parsellen åpnet 10. desember 2025.

Kontrakten til Skanska har 15 års varighet, og innbefatter vedlikehold av veistrekningen frem til 2035.

Et annet prosjekt på Helgeland var E6 Helgeland nord.

## Stortingsbehandling og byggekontrakt
E6 Helgeland sør ble vedtatt av Stortinget under Erna Solbergs regjering den 12. november 2015.  Vedtaket var basert på en proposisjon av 19. juni 2015 og en påfølgende innstilling av 3. november samme år.

Anleggsarbeidet var ment å starte høsten 2016, men prosjektet ble forsinket av en tvist rundt gyldigheten av tilbudet fra Hæhre Entreprenører AS. Tilbudet ble avvist 10. juni 2016, fordi konvolutten med tilbudssummen ble levert i Mosjøen, ikke i Oslo slik det var spesifisert i konkurransedokumentene.

De to andre aktørene i konkurransen var NCC Norge AS og Skanska Norge AS,  og deres tilbud ble åpnet 20. juni 2016 kl. 14:00. Den 9. februar 2017 signerte Statens vegvesen en kontrakt med Skanska AB, til en verdi av 2.88 milliarder kroner. Kontrakten inkluderte også drift og vedlikehold i hele kontraktsperioden på 15 år.

Markeringen av byggestarten skjedde mandag 15. mai 2017, med tre symbolske spadetak av regionvegsjef Torbjørn Svane Naimak (1948–), administrerende direktør Ståle Rød (1972–) i Skanska og statssekretær Tom Cato Karlsen (Frp, 1974–). Markeringen skjedde på parsell fem, Åkvik-Mjåvatn, ved Sandvik nord for Mosjøen.

## Bompenger

|}
En stor del av finansieringen er bompenger. Det ble opprettet tre bomstasjoner etter byggestart. En fjerde ble åpnet ved veiåpning:
* Svenningvatnet bomstasjon på parsellen Lille Majavatn–Brenna (flyttet fra gammel trasé då denne parsellen ble åpnet)
* Kommunegrensen Grane-Vefsn bomstasjon på parsellen Svenningelv–Lien
* Forsmo/Fusta "ny E6" bomstasjon på parsellen Kulstaddalen–Åkvika (åpnet da denne parsellen ble åpnet)
* Forsmo/Fusta "tidligere E6" bomstasjon, nå på fylkesvei 7327, nær Forsmo "ny E6" stasjon
Det koster (per 2024) 88 kr å passere alle tre på E6 med personbil uten rabatt.

## Parseller
Prosjektet bestod av syv parseller, i tillegg til de to parsellene E6 Kapskarmo–Svenningelv–Lien. Byggestart var 15. mai 2017. Den første parsellen mellom Kapskarmo og Svenningelv bru i Grane kommune åpnet 3. oktober 2019. En parsell i Grane åpnet 26. november 2020. Fire parseller mellom Mosjøen og Osen åpnet 3. september 2020, mens de to sørligste opsjonsparsellene i Grane ble utsatt den 3. desember 2018 grunnet manglende finansiering. Anleggsarbeidet på parsellene startet i uke 8 i februar 2023, og parsellene ble åpnet 18. oktober 2024.

Parsellen Svenningelv bru–Lien i Grane ble også utsatt på grunn av dårlige grunnforhold. Anleggsarbeidet på parsellen startet 24. september 2021. Den ble åpnet 10. desember 2025, sammen med avslutningen av hele E6 Helgeland sør.

### Trøndelag grense-Lille Majavatn
Dette ble det nye navnet på to opsjonsparseller på E6 Helgeland sør. Disse to sørligste opsjonsparsellene i Grane ble utsatt den 3. desember 2018 grunnet manglende finansiering.

Statens vegvesen definerte dette som et nytt kontraktsområde som ble tilbakeført til E6 Helgeland sør etter ferdigstillelse.

Planforslaget var ute på høring fra 25. mars til 9. mai 2021, og ble sluttbehandlet av Grane kommune den 22. juni 2021.

Den 25. januar 2022 fikk Statens vegvesen fullmakt til å «låne» ubrukte penger i vedtatte prosjekter som ikke er klare til å bygges. Ubrukte penger flyttes tilbake til prosjektene når de er klare. Dette kom E6 Helgeland sør og de to sørligste opsjonsparsellene til gode.

Anbudet for utbyggingen av strekningene ble utlyst i mars 2022. 17. november 2022 signerte Statens vegvesen og Johs J. Syltern AS byggekontrakten. Byggingen startet i uke 8 i februar 2023, og parsellene ble åpnet 18. oktober 2024.

Det skjedde litt over 100 år etter at Trøndelag og Nordland ble knyttet sammen med en vegforbindelse. Den 6. august 1924 ble Riksvei 50 åpnet mellom Grong og Mosjøen. 100-års jubileet ble feiret med å åpne to nye 90-soner på den samme strekningen.

Veistykket var en smal og svingete vei, hvor det har vært flere utforkjøringer, møteulykker og dødsulykker.

I 1924 tok det 13 timer å kjøre fra Mosjøen til Namsos med rutebil. Der overnattet de reisende. Til Steinkjer kom de kl. 11 neste dag. Tidligere tok den samme reisen flere dager, blant annet til fots og med båtskyss over flere vann nært fylkesgrensen. I dag kjøres strekningen Mosjøen-Steinkjer på tre og en halv time.

#### Trøndelag grense-Majahaugen
Dette var den første opsjonsparsellen i Grane kommune. Strekningen starter ved grensen til Trøndelag fylke i sør, går mellom *Melingsfjellet* i vest og *Smalfjellet* i øst, passerer *Stortjønna* i vest, og ender opp ved Majahaugen i nord. E6 passerer på vestsiden av innsjøen Majavatnet og Majahaugen befinner seg ved den sørligste kanten av innsjøen.

Parsellen er 4,2 km lang. 1,8 km følger tidligere veitrasé, mens 2,4 km ble lagt  i ny veilinje med en bru over *Storbekken*. E6 ble lagt et stykke øst for *Stortjønna*; tidligere passerer veien langs dette tjernet. Reguleringsplanen ble vedtatt av Grane kommune den 12. juni 2013.

Den 3. desember 2018 ble byggingen utsatt, grunnet manglende finansiering. Den 30. november 2020 ble det varslet planoppstart for strekningen, med frist for innspill satt til 4. januar 2021. Den 19. mars 2021 ble forslag om planregulering for parsellen lagt frem av Statens vegvesen.

Den nye reguleringsplanen inneholdt en justert veglinje på grunn av søppeldeponi ved Stortjønnlia. Den inneholdt også  avklaringer med Bane NOR om kryssing/nærføring til jernbanen.

På samme måte som på parsellen Flyum-Lille Majavatn økte fartsgrensen fra 80 km/t til 90 km/t på store deler av denne parsellen.

Langs begge opsjonsparsellene tok de nye reguleringsplanene hensyn til reindriftsnæringen; for detaljer vises det til avsnittet om parsellen Flyum-Lille Majavatn.

#### Flyum-Kappfjellia/Lille Majavatn
Dette er den andre opsjonsparsellen i Grane kommune. I den gamle reguleringsplanen gikk denne strekningen fra Flyum til Kappfjellia. Reguleringsplanen ble vedtatt av Grane kommune den 12. juni 2013.

Den 3. desember 2018 ble byggingen av parsellen utsatt, grunnet manglende finansiering. Den 30. november 2020 ble det varslet planoppstart for strekningen, med frist for innspill satt til 4. januar 2021. Den 19. mars 2021 ble forslag om planregulering for parsellen lagt frem av Statens vegvesen.

I den første reguleringsplanen ble denne strekningen omtalt som 5,5 km lang, hvorav 4,5 km fulgte den gamle veitraséen, mens 1 km legges i ny veilinje. Parsellen ble også omtalt som Flyum-Kappfjellia.

Strekningen fra Kappfjellia til Lille Majavatn er 1.2 km lang. Den ble tidligere ombygd til bedre standard. I den nye reguleringsplanen ble strekningen ytterligere utbedret, og parsellen fikk navnet Flyum-Lille Majavatn. Den nye parsellen er 6,7 km lang.

Den forrige vegplanen la opp til en fartsgrense på 80 km/t. 90 km/t er nå  standard.

Den nye reguleringsplanen tok også flere hensyn som er nevnt nedenfor.

#### Drivsnø
På delstrekningen ved Hansmyran i den andre opsjonsparsellen har det vært utfordringer med drivsnø. Drivsnøen oppstår ved østlige vindretninger og påvirker både vinterdriften og fremkommelighet. Det aktuelle området fikk en høyfjellsprofil slik at det blir mindre drivsnø på strekningen.

#### Reindrift
Den nye reguleringsplanen tok hensyn til reindriftsnæringen langs begge opsjonsparsellene. Statens vegvesen hadde et dialogmøte med reindriftsnæringen den 26. januar 2021 hvor temaene var reindrift og naturmangfold.

Planområdet ligger innenfor *[[Voengelh-Njaarke reinbeitedistrikt]]* og tre flyttlei ble berørt av forrige E6. Flyttleiene ligger nord for Flyum, på Hansmyra, samt på nord- og østsiden av Litle Majavatn. Hele området brukes som vår-, høst-, og høstvinterbeite, og er et kjerneområde for reindrift.

Ved samlingsanlegget vest for Hansmyran ble ny E6 lagt på vestsiden av gammel veg. Den tidligere E6 ble brukt til trafikkavvikling i anleggsfasen. Flytting av E6 medfører at kamrene i samlingsområdet vil bli redusert; de måtte derfor ombygges for å unngå å redusere størrelsen.

Nord og sør for krysningspunktet ved Sagelva er sideterrenget sikret med rekkverk. Rekkverket går ca. 140 meter fra krysningspunkt og sørover, og ca. 470 meter nordover. Det er brukt minst mulig rekkverk som hindrer flytting av reinen. Vegskråninger er utformet slik at reinen kan passere og krysse vegen uhindret. Det kom én avkjørsel fra E6 og til reinbeitedistriktets samlingsområde. Adkomsten har en vinkelrett utforming mot ny E6. I tilknytning til avkjørselen kom det en vendehammer med nok plass til manøvrering av større kjøretøy. Trailere svinger av fra E6 og inn til samlingsområde, men må rygge for å kunne snu og komme seg inn på E6 igjen. I tillegg har området plass til parkering.

Flyttleier ble ikke flyttet, fordi vegskråninger har en utforming og helning som gjør at reinen krysser uhindret over E6. Slakke vegskråninger gjorde også rekkverk unødvendig, slik at reinen enklere kan krysse vegen. Ved Sagbekken kom et nytt rekkverk ut ifra trafikksikkerhetsmessige hensyn. Området ved Sagbekken er ingen flyttlei, men det er noe trekk av rein i området. Ut over det finnes det rekkverk både sør og nord for krysningspunktet med jernbanesporet.

Det var lite lagringsplass for å mellomlagre masser i anleggsfasen. Regulerte deponiområder minimaliserte interessekonflikter med reindriftsnæringen.

#### Miljøvernutredning
Den nye reguleringsplanen tok også hensyn til en miljøvernutredning av den andre opsjonsparsellen.

Det er viktige naturtyper langs parsellen. *Bjorntjønnlimyrene* er en ca 4600 dekar stor og viktig rikmyr (verdi A) som ligger øst for E6. Myrkomplekset består av både jordvannsmyr og nedbørsmør. På myra er det registrert brunskjene som er kategorisert som sårbar på norsk rødliste.

*Sveumdalen* er en artsrik vegkant (verdi C) på begge sider av E6 med lappmarihand, brudespore,  marinøkkel, bjønnbrodd, dvergjamne, prestekrage og ryllik. Den har innslag av flere naturengarter og rikmyrsarter. Likevel vokser det stedvis mye busker, deriblant vierarter, som tyder på gjengroing i vegkanten. Lokaliteten ble berørt av at tidligere E6 fjernes. Rikmyren *Sveumhaugen* (verdi C) ligger utenfor inngrepsområdet.

Hansmyra er hekkeområde for vadefuglarten vipe, som er definert som *sterkt truet* på rødlista over arter. Planområdet er innenfor forvaltningsområde for gaupe. Det er også registrert jerv og eurasisk brunbjørn, men det er ikke forvaltningsområde for disse artene. Det er gode beiter for elg, rådyr og norsk hjort, og skogen fungerer godt som skjul. Ny trasé er bredere og har en rettere linjeføring, slik at siktforholdene er bedre. Påkjørsler er derfor lite sannsynlig. Lupiner langs traséen er en fremmed art som sprer seg med frø.

#### Planter i Sveumdalen (Flyum-Kappfjellia)

Fil:Dactylorhiza lapponica D39 132 M.jpg|Lappmarihand er registrert i *Sveumdalen*.
Fil:Gymnadenia conopsea - harilik käoraamat.jpg|Brudespore er registrert i *Sveumdalen*.
Fil:Botrychium lunaria (Vanoise).JPG|Marinøkkel er registrert i *Sveumdalen*.
Fil:Auf dem Lavafeld Dimmuborgir 6059.JPG|Bjønnbrodd er registrert i *Sveumdalen*.


Fil:Selaginella selaginoides - Niitvälja bog.jpg|Dvergjamne er registrert i *Sveumdalen*.
Fil:Oxeye daisy.JPG|Prestekrage er registrert i *Sveumdalen*.
Fil:Achillea millefolium ryllik2.jpg|Ryllik er registrert i *Sveumdalen*.


#### Arter ved Hansmyra (Flyum-Kappfjellia)

Fil:Northern Lapwing (16578072946).jpg|Hansmyra er hekkeområde for vadefuglarten vipe.
Fil:Lynx lynx 1 (Martin Mecnarowski).jpg|Hansmyra er forvaltningsområde for gaupe.
Fil:Gulo gulo 01.jpg|Det er registrert jerv i området.
Fil:Ours brun parcanimalierpyrenees 1.jpg|Det er en stamme av eurasisk brunbjørn i området.


Fil:Moose superior.jpg|Det er en stamme av elg i området.
Fil:Metskits.jpg|Det er registrert rådyr i området.
Fil:Cervus elaphus LC0367.jpg|Norsk hjort er registrert i området.
Fil:Gangveien nedenfor Overlege Wingesvei 20200624 191235.jpg|Lupiner er en fremmed art langs parsellen.


### Lille Majavatn-Brenna
Denne strekningen (18,4 km lang) var den lengste veistrekningen i E6 Helgeland sør. Den var lengre enn noen parseller i E6 Helgeland nord. 7 km følger en ny veilinje, mens resten følger forrige veitrasé.

Detaljreguleringen ble vedtatt i Grane kommunestyre 22. juni 2016. Høringsfristen for reguleringsplanen var 27. april 2018.

Byggingen startet sommeren 2017. Parsellen åpnet for trafikk 26. november 2020.

### Kulstaddalen-Nord-Åkvika
Denne strekningen i Vefsn kommune var 8,7 km lang, hvorav 7,6 km ble lagt i en ny veitrasé. Parsellen omfatter tre tunneler og to bruer, og kortet ned E6 med 850 meter.

Reguleringsplanen ble lagt frem 14. mars 2018, og høringsfristen var 25. april 2018. 

Strekningen ble åpnet 3. september 2020 kl 12:00 av statssekretær Ingelin Noresjø (KrF, f. 1976), utbyggingsdirektør Kjell Inge Davik (f. 1966) og ordfører Berit Hundåla (Sp, f. 1959), sammen med tre andre strekninger.

Den 3. desember 2021 ble reguleringsplanen for gang- og sykkelveger langs E6 i Kulstaddalen lagt ut på høring, med høringsfrist 31. januar 2022.

### Åkvika-Mjåvatn

Denne strekningen er 7 km lang, og følger hovedsakelig den tidligere veitraséen.

Reguleringsplanen ble vedtatt av Vefsn kommune den 19. juni 2013. Forslag til detaljregulering var ute på høring fra 30. oktober til 11. desember 2017.

Strekningen ble åpnet 3. september 2020 kl 12:00, sammen med tre andre strekninger.

### Mjåvatn-Håkalia
Denne strekningen er 10 kilometer lang. Reguleringsplanen ble vedtatt av Vefsn kommune den 22. juni 2016. Forslag til detaljregulering ble lagt ut på høring 26. januar 2018, og høringsfristen var 9. mars 2018. Det ble bygget to bruer, over Straumanelva og Luktvasselva, begge 80 meter lange.

Strekningen ble åpnet 3. september 2020 kl 12:00, sammen med tre andre strekninger.

### Håkalia-Osen
Denne parsellen er 2,3 kilometer lang, og følger i hovedsak den gamle veitraséen.

Reguleringsplanen ble vedtatt av Vefsn kommune den 13. mars 2013, og var ute på høring fra 11. januar til 9. mars 2018.

Strekningen ble åpnet 3. september 2020 kl 12:00, sammen med tre andre strekninger.

## E6 Kapskarmo–Svenningelv–Lien

Dette var et separat veiprosjekt for E6 i Grane kommune med 22,2 kilometer ny vei, på strekningene Kapskarmo–Svenningelv og Svenningelv–Lien. Når delprosjektet var ferdig, ble driften av vegen innlemmet i driftskontrakten for E6 Helgeland sør.

E6 ble flyttet ut av Trofors og ble lagt på vestsiden av jernbanen. Det kom bruer over elva ved Svebakken i sør og Valryggen i nord. Et nytt kryss til riksveg 73 mot Hattfjelldal og Sverige ligger der E6 krysser elva i sør. Det ble også etablert et nytt kryss til Trofors på vestsiden av elva.

Delprosjektet gjorde E6 2,5 kilometer kortere.

### Kapskarmo–Brattåsen–Svenningelv bru (Svebakken)
Dette var den første parsellen. Den 12. april 2018 hadde fem entreprenører levert sine tilbud for byggeoppdraget:

Bertelsen & Garpestad AS fra Egersund i Rogaland fikk oppdraget, og den 20. juni 2018 signerte entreprenøren byggekontrakten med Statens vegvesen.

Arbeidet startet i august 2018. Parsellen ble åpnet den 3. oktober 2019 kl. 15:00 av statssekretær Allan Ellingsen (Frp, 1984&ndash;) med bistand av Granes ordfører Bjørn Ivar Lamo (Ap, 1964&ndash;) og regionvegsjef Turid Stubø Johnsen. Åpningen skjedde omtrent midt i parsellen, ved en ny avkjørsel til Strendene.

Parsellen er 12,1 km, og befinner seg sør for tettstedet Trofors. Det ble også bygd 1,24 km kommunale veger og 1,8 km med nye driftsveier. 900 000 m³ med fjell ble sprengt bort og en masse på 1.500.000 m³ ble flyttet. Parsellen har 4 betongkonstruksjoner og en trebro. Den er bygd i en ny linje ovenfor gamle E6, godt skjermet fra bebyggelsen. Fartsgrensen er 90 km/t.

### Svenningelv bru (Svebakken)–Lien
Denne parsellen («Vestersivegen») er 10,4 km lang og går gjennom Bergåstunnelen (2040 meter lang) og Falkflogtunnelen (100 meter lang). Den innbefatter Valryggen bru (387 meter) over Vefsna, Svenningelv bru (150 meter) over Svenningelva, Stengvassbekken bru (16 meter) og Ytre Langvassjota bru (34 meter). I tillegg er det overgangsbru for Nordlandsbanen (80 meter) og gang- og sykkelveibru på Trofors på 80 meter. I tillegg kommer fire kanaliserte kryss, ukanaliserte kryss, avkjørsler, flere større og mindre konstruksjoner, stopplommer og landbruksveier. Ny E6 fikk fartsgrense på 90 km/t og med en vegbredde på 8,5 meter.

I Svenningåsen var det gruvedrift fra 1877 til 1900, og det ble hentet 17,7 tonn sølv og 37 kilo gull derfra. Svenningåsen var en gang full av hull, 15-20 gruveganger og flere sjakter. Noen av gruvegangene kom i kontakt med ny E6, og området krevde særlig aktsomhet på flere fagfelt. De fleste hullene er for lengst fylt igjen, men ferdsel i området bør ikke foregå uten kjentfolk.

Grunnforholdene i den planlagte veilinjen var så dårlige at parsellen måtte bygges etter ny linje. Den 6. februar 2020 ble en ny reguleringsplan lagt ut til offentlig ettersyn frem til 20. mars 2020. Planen ble vedtatt av Grane kommunestyre den 24. juni 2020. Den nye reguleringsplanen la også vekt på barnetråkkregistrering i Trofors som ble publisert våren 2011. Et premissdokument la vekt på samfunnsmessige og traffikkale virkninger av ny E6-parsell. Vannlinjeberegning og et flomsonekart ble oppdatert med 2D hydrologisk modellering for Svenningelva. Det ble også tatt økologiske hensyn til fremmede og invaderende arter. Det er store mengder lupiner langs parsellen, og forekomster av buskfuru, kjempespringfrø, rynkerose og skogskjegg.

Kontrakten ble lyst ut 12. november 2020, etter å ha blitt kunngjort 5. november 2020; jmf pressemelding fra Samferdselsdepartementet av 7. oktober 2020. Fristen for å melde for deltagelse i prekvalifiseringen var 14. desember 2020. Den 21. desember 2020 hadde fire entreprenører meldt interesse:

Den 26. januar 2021 var de tre siste prekvalifisert til byggeoppgaven, og ble inviterte til å gi inn bud. Den 28. januar ble parsellen lagt ut på høring, med høringsfrist 17. mars 2021.  

Den 1. september 2021 tildelte Vegvesenet oppdraget til LNS AS til en pris på 1,4 milliarder kroner. Den 3. november 2021 avholdt Statens vegvesen og LNS AS et åpent møte i auditoriet på Grane barne- og ungdomsskole i Trofors om byggeprosjektet. Byggestart var 24. september 2021. 

Den 10. mai 2022 mellom kl 19 og 20:30 ble det avholdt et folkemøte i Vegset Samfunnshus på Trofors. Den nye parsellen påvirker beboerne i området, og det ble svart på spørsmål og gitt informasjon om arbeidet fremover.

Den 8. desember 2022 fikk totalentreprenøren LNS AS og Statens vegvesen en lite hyggelig overraskelse. 600 meter inn i Bergåstunnelen, boret kveldsskiftet seg inn i noe som var 68 meter dyp løsmasse av komprimert leirmorene. De ble enige om å drive tunnelen på en lignende måte som i Jobergtunnelen i Voss. Heng og vegger ble sikret med 15 meter lange rørbolter i en vifteform, med tre meter overlapp for hver ny vifte.  Under driving ble det montert utstyr for å måle eventuelle bevegelser i massene. Profilen ble sikret med hele dobbeltarmerte sirkulære buer i et tykt lag av sprøytebetong. Buene sikret en jevn trykkfordeling i hele tunnelprofilen.

Under testing av viftekjøring og overvåkingssystemet i Bergåstunnelen, kollapset serveren som skal varsle Vegtrafikksentralen og stenge tunnelen ved brann og ulykker. Den  kollapset en måned ut i testperioden.

Derfor ble ikke parsellen tatt i bruk som planlagt 1. november 2025. Den var ferdig 19. november og ble formelt åpnet av samferdselsminister Jon-Ivar Nygård og kommunalminister Bjørnar Skjæran den 10. desember 2025 mellom kl 13:30 og 14:15.

#### Fremmede arter langs Vestersivegen

Fil:Forestflowers 002.JPG|Kjempespringfrø er en fremmed art langs parsellen.
Fil:Kartoffelrose Blüte und Hagebutte.JPG|Rynkerose er en fremmed art langs parsellen.
Fil:Aruncus dioicus.jpg|Skogskjegg er en fremmed art langs parsellen.
Fil:Overlege Wingesvei 2 hage 20200701 160026.jpg|Lupiner er en fremmed art langs parsellen.


## Andre veistrekninger langs E6
* Majahaugen-Flyum (4 km) og Brenna–Kapskarmo (5 km) er tidligere ombygd til bedre standard.

* Lien–Kulstaddalen nord (36 km) er sannsynligvis av akseptabel standard, unntatt veien gjennom Mosjøen der det planlegges mindre tiltak.

## Referanser


## Eksterne lenker
*E6 Helgeland sør (Statens vegvesen)
*E6 Kapskarmo–Svenningelv–Lien (Statens vegvesen)